กรุงเทพมหานคร เตรียมความพร้อมเฝ้าระวัง ศาลเจ้า และ 36 จุดเสี่ยงไฟไหม้ช่วงตรุษจีน
นายชัชชาติ  สิทธิพันธุ์  ผู้ว่าราชการกรุงเทพมหานคร  มอบนโยบายในการประชุมคณะผู้บริหารของกรุงเทพมหานครที่ศาลาว่าการกรุงเทพมหานคร เสาชิงช้า วันนี้ โดยให้ทุกหน่วยงานที่เกี่ยวข้องเตรียมพร้อมการดูแลความปลอดภัยให้แก่ประชาชนในช่วงเทศกาลตรุษจีน โดยเฉพาะการเฝ้าระวังเหตุเพลิงไหม้ ซึ่งทางสำนักป้องกันและบรรเทาสาธารณภัยได้มอบหมายเจ้าหน้าที่พร้อมรถดับเพลิงประจำจุดเฝ้าระวังอัคคีภัยในช่วงเทศกาลตรุษจีน จำนวน 36 จุด พร้อมตรวจตราและให้คำแนะนำความปลอดภัยให้กับศาลเจ้าและชุมชนแออัดที่มีความเสี่ยงในพื้นที่รับผิดชอบ อาทิ ความพร้อมใช้งานของถังดับเพลิงและหัวจ่ายน้ำดับเพลิง การดูแลสายไฟและอุปกรณ์ไฟฟ้าอยู่ในสภาพสมบูรณ์ การดูแลการจุดธูปเทียนและการเผากระดาษเงินกระดาษทอง รวมถึงเส้นทางหนีไฟหากเกิดเพลิงไหม้ นอกจากนี้ ยังเตรียมพร้อมด้านการให้ความช่วยเหลือเยียวยาภายใน 24 ชั่วโมงด้วยทั้งนี้ ในกรุงเทพมหานครมีศาลเจ้า 140 แห่ง ในเขตพื้นที่รับผิดชอบ โดยสถานีดับเพลิงและกู้ภัยสวนมะลิ มีศาลเจ้าในความรับผิดชอบมากที่สุด จำนวน 28 แห่ง  ซึ่งทางสถานีดับเพลิงได้ออกตรวจสอบและให้คำแนะนำในการปฏิบัติแก่ศาลเจ้าทุกแห่งแล้ว หากประชาชนพบเหตุเพลิงไหม้ หรือเหตุสาธารณภัย โทร.แจ้งเหตุสายด่วน 199  ได้ตลอด 24 ชั่วโมง